Oʻzbekiston xalq artisti Botir Zokirov xotirasini abadiylashtirish, uning ijodiy merosini chuqur oʻrganish va jahon miqyosida targʻib qilish chora-tadbirlari toʻgʻrisida
(resolution, 2025-07-28)

Oʻzbekiston xalq artisti, oʻzbek estrada sanʼati asoschisi, taniqli aktyor va rassom Botir Zokirov oʻzining keng qamrovli izlanishlari hamda erishgan ulkan ijodiy yutuqlari bilan milliy sanʼatimizni har tomonlama rivojlantirish va dunyoga tanitishga juda katta hissa qoʻshdi. Betakror isteʼdod egasi boʻlgan atoqli sanʼatkor musiqa va qoʻshiqchilik sohasida ustoz-shogirdlik anʼanalarini munosib davom ettirish orqali iqtidorli yosh ijrochilarni tarbiyalash borasida ham koʻplab ibratli ishlarni amalga oshirdi. Oʻzining butun hayoti va serqirra ijodiy faoliyatini milliy madaniyatimiz xazinasini boyitish, xalqimiz maʼnaviyatini yuksaltirishga bagʻishlagan fidoyi, vatanparvar inson, noyob ovoz sohibi boʻlgan buyuk xonanda Botir Zokirovning xotirasini abadiylashtirish hamda uning bebaho ijodiy merosini yanada keng ommalashtirish maqsadida qaror qilaman: 1. Quyidagilar: (a) Toshkent shahrida Botir Zokirov memorial muzeyi (keyingi oʻrinlarda — memorial muzey) tashkil etilsin; (b) Botir Zokirov nomidagi davlat stipendiyasi taʼsis etilsin. 2. Belgilansinki: (a) memorial muzey Madaniyat vazirligi tizimidagi madaniyat muassasasi hisoblanadi; (b) memorial muzey faoliyatini saqlash, uning moddiy-texnika bazasini mustahkamlash xarajatlari uchun talab etiladigan mablagʻlar, shuningdek, Botir Zokirov nomidagi davlat stipendiyasi bilan bogʻliq xarajatlarni moliyalashtirish 2026-yildan boshlab Davlat budjeti parametrlarida nazarda tutiladi. 3. Vazirlar Mahkamasi ikki oy muddatda memorial muzey faoliyatini samarali tashkil etish hamda Botir Zokirov nomidagi davlat stipendiyasini tayinlash tartibi toʻgʻrisidagi nizomni tasdiqlashga oid qaror qabul qilsin. 4. Madaniy meros agentligi Davlat budjetidan madaniy meros va muzeylar sohasiga ajratilgan mablagʻlar hisobidan Botir Zokirov ijodiga oid tarixiy materiallar, ashyolar va noyob suratlarning memorial muzey uchun xarid qilib borilishini taʼminlasin. 5. Madaniyat vazirligi: (a) Oliy taʼlim, fan va innovatsiyalar vazirligi, Tashqi ishlar vazirligi, Oʻzbekiston Yozuvchilar uyushmasi, Respublika Maʼnaviyat va maʼrifat markazi bilan birgalikda 2026-yildan boshlab har ikki yilda bir marotaba estrada sanʼati boʻyicha Botir Zokirov nomidagi xalqaro koʻrik-tanlovni Madaniyat vazirligiga respublika budjetidan ajratiladigan mablagʻlar hamda qonunchilik hujjatlari bilan taqiqlanmagan boshqa manbalar hisobidan oʻtkazib borsin; (b) davlat buyurtmasi asosida Oʻzbekiston xalq artisti Botir Zokirovning hayoti va ijodiga bagʻishlangan badiiy film yaratsin. 6. Belgilansinki, 2025-yildan boshlab har yili Oʻzbekiston Respublikasining respublika budjetidan: (a) estrada sanʼati boʻyicha bakalavriat taʼlim yoʻnalishlarida aʼlo baholarga tahsil olgan ikki nafar bitiruvchining keyingi taʼlim bosqichini xorijiy davlatlarda maqsadli davom ettirishi uchun; (b) iqtidorli talabalarning nufuzli xalqaro tanlovlarda ishtirok etish imkoniyatini yanada oshirish uchun; (v) estrada sanʼati boʻyicha Botir Zokirov nomidagi xalqaro koʻrik-tanlovni oʻtkazish uchun doimiy ravishda mablagʻ ajratiladi. 7. Madaniyat vazirligi hamda Iqtisodiyot va moliya vazirligi Botir Zokirov nomidagi milliy estrada-simfonik orkestri faoliyatini qoʻllab-quvvatlash maqsadida ikki oy muddatda mazkur orkestrni zamonaviy cholgʻu asboblari va sahna liboslari bilan taʼminlash hamda uning mahalliy va xorijiy gastrol safarlarini tashkil etish choralarini koʻrsin. 8. Oʻzbekiston milliy axborot agentligi, Oʻzbekiston milliy teleradiokompaniyasi va boshqa ommaviy axborot vositalariga: (a) Botir Zokirov hayoti va ijodiga oid koʻrsatuv va eshittirishlarni tayyorlab, efirga uzatib borish; (b) Botir Zokirov nomidagi davlat stipendiyasi taʼsis etilgan oliy taʼlim tashkilotlarining estrada sanʼati bilan bogʻliq taʼlim yoʻnalishlarida tahsil olayotgan iqtidorli talabalarning oʻz kasbiy salohiyatini roʻyobga chiqarish borasida erishayotgan yutuqlarini keng yoritib borish tavsiya etilsin. 9. Mazkur qaror ijrosini samarali tashkil qilishga masʼul va shaxsiy javobgar etib madaniyat vaziri O.A. Nazarbekov belgilansin. 10. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish hamda nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.